Hreiðar Már Sigurðsson , fyrrverandi forstjóri Kaupþings , og Sigurður Einarsson , fyrrverandi stjórnarformaður bankans , hafa farið fram á að Al Thani-málið verði endurupptekið . Ólafur Ólafsson hefur einnig farið fram á það . Þetta kemur fram í Viðskiptablaðinu í dag . Hreiðar afplánar nú fimm og hálfs árs dóm í málinu en Sigurður fjögurra ára dóm . Endurupptökubeiðni Hreiðars og Sigurðar byggist annars vegar á því að Árni Kolbeinsson , einn dómenda málsins í Hæstarétti , hafi verið vanhæfur og hins vegar á því að sönnunargögn hafi verið metin rangt . Viðskiptablaðið hefur endurupptökubeiðnina undir höndum . Árni Kolbeinsson var skipaður varadómari í málinu að því er fram kemur þar . Málflytjendum hafi verið tilkynnt í desember í fyrra að eiginkona hans , Sigríður Thorlacius , hafi setið í stjórn Fjármálaeftirlitsins fram í janúar 2009 . Fjármálaeftirlitið var með Al Thani-málið til rannsóknar á þeim tíma . Þá var óskað eftir því að málflytjendur gerðu athugasemdir við setu Árna ef þeir hefðu þær , en svo var ekki gert . Auglýsing Nú segja Hreiðar og Sigurður hins vegar að eftir að dómur var genginn í malinu hafi komið fram upplýsingar um að sonur Árna hefði starfað sem forstöðumaður lögfræðisviðs slitastjórnar Kaupþings frá 2008 og 2013 . Þetta hafi verið nýjar upplýsingar sem ekki hafi verið upplýst um . Hagsmunir slitastjórnar Kaupþings af sakfellingu þeirra í málinu hafi verið augljósir . „ Svo virðist sem sonur dómarans hafi sinnt störfum fyrir slitastjórn Kaupþings þegar dómarinn tók sæti í málinu og dæmdi það . Líklegt er að sonurinn hafi tekið þátt í ákvörðunum um að stefna Hreiðari Má og Ólafi til greiðslu skaðabóta en sú ákvörðun hefur verið byggð á sömu atvikum og fjallað var um í hæstaréttarmálinu . Hafði hann , ásamt slitastjórn Kaupþings , því hagsmuna að gæta af niðurstöðu málsins . Kunna þeir hagsmunir að vera fjárhagslegir og umtalsverðir í ljósi ofangreinds um mögulegar kaupaukagreiðslur til hans , “ segir í endurupptökubeiðninni . Þetta sé til þess fallið að vekja upp réttmætar efasemdir um óhlutdrægni Árna . Þá taka Hreiðar og Sigurður undir það sem Ólafur Ólafsson hefur sagt og heldur fram í sinni endurupptökubeiðni , sem er að Hæstiréttur hafi ruglast á Ólafi og Ólafi Arinbirni Sigurðssyni við skoðun á málsgögnum . Þeir segja að þessi „ mistök Hæstaréttar “ hafi haft veruleg áhrif við ákvörðun refsingar . Björn Þorvaldsson , sem sótti Al Thani-málið fyrir hönd embættis sérstaks saksóknara , hefur hins vegar sagt það misskilning að Ólafur hafi verið dæmdur í fangelsi á grundvelli misskilnings . Það sé alveg skýrt að í því símtali þar sem rætt hafi verið um „ Óla “ sem Hæstiréttur fjallar um sé verið að ræða Ólaf Ólafsson , ekki lögfræðing með sama fornafni sem sé sérfræðingur í kauphallarviðskiptum . „ Bæði í ljósi þess sem fram kemur í símtalinu og samhengisins þá er í fyrsta lagi alveg klárt mál að það er verið að tala um Ólaf Ólafsson í þessu símtali . Í öðru lagi , sem kemur í ljós fyrir öllum sem lesa dóminn , þá eru fullt af öðrum gögnum , tölvupóstar og framburðir og annað , sem benda til aðkomu Ólafs . Þannig að ef þessu símtali yrði kippt út yrði hann sakfelldur eftir sem áður , “ sagði Björn í samtali við Kjarnann í vor . Þrír þegar vikið úr endurupptökunefnd Tveir aðalmenn og einn varamaður í endurupptökunefnd hafa þegar vikið sæti vegna vanhæfis í málinu eftir að Ólafur lagði inn sína endurupptökubeiðni í maí . Á meðal þeirra sem vikið hafa sæti er Björn L. Bergsson , formaður nefndarinnar . Auk hans hafa vikið Þórdís Ingadóttir og Sigurður Tómas Magnússon , varamaður Þórdísar í nefndinni . Lögmaður Ólafs hefur einnig farið fram á að Kristbjörg Stephensen , borgarlögmaður og varamaður Björns í nefndinni , víki sæti . Í Viðskiptablaðinu í dag kemur fram að Kristbjörg muni ekki víkja sæti , samkvæmt niðurstöðu nefndarinnar sem tók málið fyrir . Því sé komið á hreint að Kristbjörg muni eiga sæti í nefndinni ásamt Elínu Blöndal , lögfræðingi hjá Háskóla Íslands , og Berglindi Svavarsdóttur hæstaréttarlögmanni . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .